Covid-19-samevatting: Edgars, Jet maak dalk nie weer oopDie moontlikheid bestaan dat die klerewinkels Edgars en Jet nie weer na die algehele landwye afsondering gaan kan oopmaak nie. Grant Pattison, uitvoerende hoof van Edcon Holdings, het Vrydag in ’n onderhoud met eNCA gesê Edcon se 1 000 klerewinkels moet vir die volgende drie weke noodgedwonge toemaak weens die afsondering. Edcon Holdings is die eienaar van Edgars en Jet. Volgens Pattison gaan die afsondering die winkelgroep byna R800 miljoen in verkope kos. Hy het ook gesê die groep se Maart-omset is R400 miljoen laer as voorspel. Die groep is boonop 45% van sy inkomste in die twee weke voor die afsondering kwyt. Kolisi help in die stryd teen Covid-19 Siya Kolisi, kaptein van die Stormers en Springbokke, het ’n inisiatief aangekondig om handontsmettingsmiddels, maskers en ander noodsaaklike toerusting aan die Khayelitsha-hospitaal in Kaapstad en die Livingstone-hospitaal in Port Elizabeth te verskaf, ter ondersteuning van pogings om die verspreiding van Covid-19 te bekamp. Siya Kolisi. Argieffoto. Die Stormers het in ’n verklaring gesê die Kolisi-stigting gaan onder meer as 4 000 liter handontsmettingsmiddel verskaf. “Ons as ’n nasie moet trots wees op die manier waarop ons opperbevelvoerder, ons president, die wet bepaal het. Dit wys hoe belangrik dit is, maar ons kan nie alles aan die regering oorlaat nie. Ons het almal ’n rol om te speel. Vir sommige van ons is dit om tuis te bly en sommige van ons kan ons ’n bietjie meer doen as dit. Dit is om hulpbronne aan te bied en op enige manier te help,” het die Springbokkaptein gesê. NSFAS Die nasionale skema vir finansiële bystand vir studente (NSFAS) sal gesluit wees gedurende die algehele landwye afsondering. Dr. Randall Carolissen, administrateur van NSFAS, het egter gesê die skema sal steeds aansoeke kan verwerk. “ŉ Gebeurlikheidsplan is geïmplementeer om alternatiewe kommunikasiekanale en platforms te versterk om volledige toeganklikheid te verseker,” het Carolissen gesê. Carolissen het verduidelik dat NSFAS ’n virtuele kontaksentrum ingestel het wat oor die volgende 21 dae tussen Maandae tot Vrydae van 08:30 tot 17:00 op verskeie platforms sal wees. Besoek NSFAS se webwerf vir meer inligting.